Søren Pind (V), 2007-05-11:
Det foreliggende beslutningsforslag består af seks punkter.
Med hensyn til det første punkt om, at børn skal høres i alle sager, der vedrører dem, dog begrænset af et modenhedskriterium, skal jeg bemærke, at vi i Venstre ikke kan støtte dette punkt.
Såfremt forslagsstillerne mener, der er specifikke områder, hvor børnene ikke har tilstrækkelig mulighed for at blive hørt, ja, så vil Venstre naturligvis gerne tage en debat om det.
Det er ligeledes et problem at indføre en generel regel som den foreslåede af den grund, at børn kan blive eller føle sig ansvarlige for en beslutning truffet af den offentlige forvaltning.
Endelig er der hensynet til børns begrænsede forståelse af deres egen situation.
Det er ingen hemmelighed, at børn ofte ikke kan overskue komplekse situationer og forstå, hvad der vil gavne dem bedst.
Vedrørende det andet punkt om, at børn skal have let adgang til at klage over afgørelser, der vedrører dem, er det principielt de samme betragtninger, der gør sig gældende, som anført angående den foreslåede høringspligt.
Vi kan ikke lægge ansvaret for klager over på barnets skuldre.
Med en afgørelse, der måske er til skade for barnet, vil barnet blive ansvarliggjort, fordi det ikke klagede.
Det må naturligvis være forældrene eller værgen, der har barnets bedste for øje. Igen på dette punkt er Venstre betænkelig ved at indføre en så generel regel, men er også i denne sammenhæng villig til at kigge på de sagsområder, hvor der måtte eksistere et reelt behov for en regel om en decideret klageadgang for børn.
I dag er det således, at den enkelte myndighed, der har ekspertisen på et givet felt i forvejen, har en vejledningspligt, hvorfor forslaget i realiteten er overflødigt.
Med hensyn til forslagets fjerde punkt om inkorporation af børnekonventionen: Denne konvention kan allerede nu påberåbes ved både domstole og myndigheder, hvorfor en sådan konkret indarbejdelse i dansk lovgivning ikke efter Venstres opfattelse er nødvendig.
Til det fjerde punkt knytter sig også det femte om en fuldstændig gennemgang af al relevant lovgivning og eventuelt ændring for at sikre overensstemmelse med børnekonventionens ånd og bogstav.
Med Danmarks ratificering af konventionen i 1989 blev al relevant lovgivning gennemgået.
Lovforslag, der er fremsat siden, er blevet gennemgået af Justitsministeriets Lovkontor med henblik på at sikre, at der ikke er sket brud på vore internationale forpligtelser.
Det skulle derfor være mærkeligt, om noget sådant forekom, og Venstre ser derfor ikke et behov for en gennemgang som den foreslåede.
Endelig kan Venstre ikke støtte forslagets sidste punkt, der opfordrer ministeren til at træffe en politisk beslutning om, hvem der har det overordnede ansvar for børnepolitikken i Danmark.
Barnets tarv inden for de enkelte sagsområder varetages, som også ministeren var inde på det, bedst af de respektive ressortministre.
Afslutningsvis skal jeg på Venstres vegne sige, at vi naturligvis finder det særdeles vigtigt, at vi også fra statens side skaber gode betingelser for det enkelte barn som et supplement til forældrenes ansvar for egne børn.
Men forslaget er for generelt og for vidtgående og efter vores opfattelse ikke egnet til at sikre dette, hvorfor vi ikke kan støtte forslaget.
Jeg skal meddele, at da den konservative ordfører er syg, kan de ikke støtte forslaget.
Eller rettere: Fordi han er syg, skal jeg meddele, at Det Konservative Folkeparti heller ikke kan støtte forslaget.
Det var lidt langt, men jeg tror, man forstod, hvad jeg sagde.